மரியாவின் விண்ணேற்பு விழாவான இன்று விசுவாசிகள், அன்னை மரிக்கு தங்கள் வணக்கத்தை சிறப்பான விதத்தில் மகிழ்ச்சியோடு வெளிப்படுத்துகின்றனர். பொது திருவழிபாட்டு நிகழ்வுகளிலும், பல ஆயிரக்கணக்கான பக்தி முயற்சிகளிலும்கூட இதை நாம் காண்கிறோம். இங்கு அன்னை மரியா தன்னைப் பற்றி முன்னுரைத்த, 'எல்லாத் தலைமுறையினரும் என்னைப் பேறுபெற்றவர் என்பர்' (லூக்.1:48) என்ற வரிகள் நிறைவுறுவதைக் காண்கிறோம். ஏனெனில், தாழ்நிலையில் உள்ளோரை ஆண்டவர் உயர்த்தியுள்ளார். உடலோடும் ஆன்மாவோடும் அன்னை மரியா விண்ணகத்திற்கு எடுத்துச் செல்லப்பட்டது என்பது, இயேசுவோடு தனிப்பட்ட ஒன்றிப்பில் வாழ்ந்த இறைவனின் தாயாம் அன்னை மரியாவுக்கு வழங்கப்பட்ட தெய்வீக சிறப்புச் சலுகையாகும். அன்னை மரியாவுக்கு மங்கள வார்த்தை அறிவிக்கப்பட்டதிலிருந்து வளர்ந்த இந்த ஒன்றிப்பு, தன் மகனின் மறையுண்மையில் பங்கு பெற்றதன் வழியாக முதிர்ச்சியடைந்தது. அன்னை மரியாவின் வாழ்வு, அக்காலத்தின் சாதாரண பெண்களின் வாழ்வு போன்றே தோற்றமளித்தது. அவர் செபித்தார், குடும்பத்தையும் வீட்டையும் வழிநடத்திச் சென்றார், செபக்கூடத்திற்குச் சென்றார். ஆனால், அவரின் அனைத்து நடவடிக்கைகளும், இயேசுவுடன் ஒன்றித்திருப்பதில் இடம் பெற்றன. கல்வாரியில் இது தன் உச்சத்தை எட்டியது. இதனாலேயே இறைவன், அன்னை மரியாவுக்கு, இயேசுவின் உயிர்ப்பில் முழு பங்கை அளித்தார். இறைமகனைப் போல், அன்னை மரியாவின் உடலும் அழிவிலிருந்து காப்பாற்றப்பட்டது. இதையே இன்றைய திருப்பலியின் முன்னுரையும் எடுத்துரைக்கிறது.